text: Valentinsdag blev fejret med hundekys og snusen i rumpen 
  12 februar 2017 kl. 16.37
  Poterne blev varmet godt op, da 29 hunde og deres ejere gik tur i Sankt Valentins tegn. Turens formål var at samle penge ind til andre hunde i nød.
  Der er godt nok to dage til Valentinsdag. Men i dag fejrede 29 hunde kærligheden med hundekys, snusen i bagenden og en fem kilometer lang gåtur for at samle penge ind til andre hunde i nød.  
  - Her føler vi virkelig, at vi gør en forskel. Vi kan skrabe mange penge sammen til Dyrenes Beskyttelse, så de kan give en ekstra håndsrækning derude, siger Karina Lorentzen, der er butikschef i Maxi Zoo Fredericia.
  Turen kostede nemlig 25 kr., og arrangøren Maxi Zoo lagde for hver butik, de har, ti kroner oveni til de udsatte hunde, som Dyrenes Beskyttelse hjælper. Det synes Emma Sørensen, der havde taget sin hund Daisy med, var en rigtig god idé.
  - De hunde, der er med på turen, hjælper jo så nogle andre hunde, siger hun til TV SYD.
  Turen blev brugt på at skabe venskaber hundene i mellem, og det samme gjorde sig gældende for hundenes ejere. 
  - Jeg synes, det har været mega hyggeligt. Hundene snakker med andre hunde, og vi snakker med andre mennesker, siger Emma Sørensen.
  